JFK lughawe lyk soos enige ander lughawe in Suid-Afrika, met sy lang gange, wat voel of dit nerens lei, totdat jy die doeane lokaal binne stap …. onmiddellik weet jy jy is ver van die huis af. Alles is anders. Vergete is lang toue wat wag om deur paspoort beheer te gaan. ‘n Saal vol blikbreine staar jou aan wanneer jy die area betree. Jy sien terloops dat almal wat in die ‘non-resident’ tou ingeval het, iewers by ‘n blikbrein staan, baie besig om al jou inligting wat jy van jouself beskikbaar het met hom te deel – toemaar dit is darem nie so erg nie.
Hertz is te oulik vir woorde. In Suid-Afrika kies jy ‘n motor, bv. in die B-klas. Aanlyn vertel die agent vir jou dat jy kwalifiseer vir ‘n Toyota Corolla. As jy gelukkig is, kry jy per toeval ‘n VW Polo. Wee die dag as jy daar aankom en ‘n Toyota Auris wag vir jou. Sy skerms sit almal in die middel van die motor – gemaak vir links of regs bestuur. Jy kan maar op jou kop staan. Die agent verstaan nie dat jy al aandele in VW SA besit vanaf 1978 af nie. Toyota is jou voorland. Ek hou van Hertz – hulle stuur jou uit buite toe en laat jou self kies watter soort motor jy in ‘n spesifieke klas wil he.